**สภายุติธรรมแห่งสากล**

19 มีนาคม 2568

ถึง บาไฮศาสนิกชนทั่วโลก

เพื่อนบาไฮที่รักยิ่ง

1

คุณลักษณะของชุมชนที่เจริญรุ่งเรืองซึ่งชาวบาไฮกำลังเพียรพยายามสร้างขึ้นนั้น มีความสัมพันธ์อย่างลึกซึ้งต่อสถาบันครอบครัว เพราะในครอบครัวนี่เองที่บุคคลถือกำเนิดขึ้นและได้รับการกล่อมเกลาเลี้ยงดู และในครอบครัวนี่เองที่บุคคลเริ่มเรียนรู้ที่จะใช้ชีวิตร่วมกับผู้อื่น ครอบครัวถือเป็นสถาบันพื้นฐานของชุมชน และยังขยายต่อไปเป็นรากฐานของระเบียบทางสังคมทั้งหมด ดังนั้น สังคมที่ได้รับการออกแบบขึ้นมาให้ตอบสนองความต้องการทั้งหลายของยุคที่มนุษยชาติบรรลุวุฒิภาวะนั้น จึงต้องมีทั้งแนวคิดเกี่ยวกับครอบครัวที่บริบูรณ์ และความสามารถที่จะขยายความเข้าใจอันลึกซึ้งจากแนวคิดนี้ไปสู่ความสัมพันธ์ที่ช่วยสร้างประเทศชาติและโลกใบนี้ พระอับดุลบาฮาทรงอธิบายไว้ว่า “ครอบครัวคือภาพจำลองขนาดเล็กของประเทศชาติ สภาวะเงื่อนไขที่แวดล้อมครอบครัวไม่ต่างไปจากเงื่อนไขที่แวดล้อมประเทศชาติ” ด้วยเหตุนี้ การเรียนรู้เกี่ยวกับรูปแบบใหม่ของชีวิตครอบครัวจึงเป็นส่วนสำคัญยิ่งต่อความพยายามที่จะเรียนรู้ถึงการปลดปล่อยพลังการสร้างสังคมของศาสนาบาไฮ

2

ตั้งแต่อดีตเป็นต้นมา ครอบครัวมีรูปแบบที่เปลี่ยนแปลงไปตามเงื่อนไขความจำเป็น ของขั้นตอนต่าง ๆ ตามพัฒนาการทางสังคมของมนุษย์ เมื่อสังคมก้าวหน้าขึ้น ข้อกำหนดและ คำนิยามต่าง ๆ ที่เคยเป็นประโยชน์ต่อสังคมในอดีตได้มาถึงขีดจำกัด และไม่เหมาะสมอีกต่อไปต่อพัฒนาการขั้นต่อไปของมนุษย์ ความคาดหวังของพ่อแม่ที่เหมาะสมกับช่วงเวลาหนึ่งในอดีต อาจกลับเป็นการขัดขวางการพัฒนาความสามารถของลูก ๆ ในอีกยุคหนึ่ง เช่นเดียวกัน ความผูกพันที่แน่นแฟ้นภายในเครือญาติที่เคยช่วยให้พวกเขาเจริญรุ่งเรืองในช่วงเวลาหนึ่ง อาจกลายเป็นอุปสรรคต่อความสามัคคีภายในโครงสร้างทางสังคมที่ขยายกว้างขึ้นในยุคต่อมา และบทบาทบางประการที่กำหนดตายตัวตามเพศซึ่งเคยเป็นลักษณะเฉพาะของพัฒนาการของมนุษย์ในระยะแรกเริ่ม อาจกลายมาเป็นข้อเหนี่ยวรั้งความก้าวหน้าของสตรีและสังคมในยุคถัดไป พระอับดุลบาฮาทรงอธิบายว่า ความคิดและทฤษฎีทั้งหลายในอดีตจำเป็นต้องนำมาพิจารณาใหม่ “บัดนี้ มนุษย์ชาติจะต้องเปี่ยมไปด้วยพลังและคุณธรรมใหม่ ๆ มาตรฐานใหม่ทางศีลธรรม และขีดความสามารถใหม่” "ของขวัญและพระพรของช่วงวัยหนุ่มสาว แม้ว่าจะเหมาะสมต่อวันเวลาและพอเพียงสำหรับช่วงวัยรุ่นของมนุษยชาติ บัดนี้ไม่สามารถตอบสนองความต้องการของวัยแห่งวุฒิภาวะได้อีกต่อไป" ดังนั้น ข้อท้าทายต่อชุมชนบาไฮทั่วโลกก็คือ การตรวจสอบรูปแบบการประพฤติปฏิบัติต่าง ๆ ในสังคมของพวกเขาที่เป็นอยู่ในปัจจุบัน พิจารณาสิ่งเหล่านั้นโดยใช้หลักธรรมคำสอนของศาสนาเป็นบรรทัดฐาน ขจัดแนวทางการประพฤติปฏิบัติที่ไม่พึงปรารถนาออกไป และเรียนรู้ที่จะสร้างรูปแบบใหม่ ๆ ของชีวิตครอบครัวที่สอดคล้องกับความต้องการของยุคใหม่นี้

3

แน่นอนว่า ในช่วงที่ยังนับว่าอยู่ในระยะเริ่มแรกนี้ เป็นไปไม่ได้ที่เราจะสามารถบรรยายแจกแจงออกมาได้ถึงลักษณะการจัดรูปแบบครอบครัว ที่ท้ายที่สุดแล้วจะปรากฏออกมาให้เห็นเมื่อศาสนาบาไฮรุ่งเรืองเต็มที่ และแต่ละสังคมในส่วนต่าง ๆ ของโลก แม้ว่าจะตระหนักดีถึงความสำคัญของครอบครัวที่เข้มแข็งก็ตาม ล้วนประสบกับกระแสต่าง ๆ ที่บ่อนทำลายสถาบันครอบครัวลงในหลากหลายด้าน กระนั้นก็ตาม กระบวนการเรียนรู้ที่หนุนนำการก้าวไปสู่รูปแบบใหม่ของชีวิต ทั้งชีวิตในครอบครัวเองและชีวิตระหว่างครอบครัว จะรุดหน้าเร็วยิ่งขึ้น เมื่อบาไฮศาสนิกชนทั่วโลกเพิ่มขีดความสามารถที่จะนำข้อคิดที่สำคัญยิ่งบางประการจากพระธรรมคำสอนของศาสนามาปฏิบัติใช้ในชีวิตจริง

4

คำถามที่เราจะต้องพิจารณามีดังต่อไปนี้ อะไรคือคุณลักษณะของชีวิตครอบครัวตามแบบบาไฮ และคุณลักษณะเหล่านี้ต่างไปจากวิถีชีวิตครอบครัวที่เข้าใจกันอยู่ในสังคมปัจจุบันอย่างไร อะไรคือลักษณะพิเศษของการสมรสแบบบาไฮ และสิ่งนี้ส่งเสริมเกื้อกูลชีวิตครอบครัวอย่างไร ครอบครัวบาไฮมีบทบาทในกระบวนการปฏิรูปเปลี่ยนแปลงในละแวกบ้าน หมู่บ้าน และสังคมวงกว้างอย่างไร มีอุปสรรคและปัญหาใดบ้างที่ครอบครัวบาไฮเผชิญอยู่ขณะนี้ที่ขัดขวางไม่ให้พวกเขาบรรลุเป้าหมายนี้ กรอบการปฏิบัติงานในลำดับขั้นปัจจุบันของแผนงานสวรรค์มีส่วนช่วยเกื้อหนุนชีวิตครอบครัวให้เข้มแข็งขึ้นได้อย่างไร และช่วยสร้างโอกาสให้แก่ครอบครัวที่เปี่ยมด้วยชีวิตชีวาให้สามารถมีส่วนร่วมในกระบวนการสร้างชุมชนได้อย่างไร

\*

5

แนวคิดแบบใหม่เกี่ยวกับครอบครัวเริ่มต้นที่แนวคิดแบบใหม่เกี่ยวกับการสมรส พระบาฮาอุลลาห์ตรัสว่า การสมรสมิได้เป็นเพียง “กุญแจสำคัญของการดำรงอยู่ต่อไปของเผ่าพันธุ์มนุษย์บนโลกนี้” แต่ยังเป็น “เครื่องมือที่ไม่มีผู้ใดจักเข้าใจได้ของการบรรลุเป้าหมายที่แท้จริงของชีวิตมนุษย์”

6

สำหรับชาวบาไฮแล้ว การสมรสไม่ได้เป็นเพียงสายสัมพันธ์ทางกายเท่านั้น หากแต่ยังเป็นสายสัมพันธ์ทางจิตวิญญาณอีกด้วย โดยส่งผลต่อชีวิตทั้งในโลกนี้และโลกหน้า พระอับดุลบาฮาทรงอธิบายว่า การสมรสของบาไฮ “คือพันธสัญญาของทั้งสองฝ่ายที่มีต่อกัน และเป็นความผูกพันร่วมกันทางความคิดและจิตใจของพวกเขา” เพื่อว่าพวกเขา “จะช่วยพัฒนาชีวิตทางจิตวิญญาณของกันและกันให้เจริญยิ่งขึ้นไป” และเพื่อว่าพวกเขา “จะอยู่ร่วมกันเป็นคู่ชีวิตที่ใกล้ชิดที่สุด” และ “เป็นดั่งดวงวิญญาณดวงเดียว” ในการสมรสบาไฮ ดวงวิญญาณทั้งสองเรียนรู้ที่จะช่วยเหลือซึ่งกันและกัน เพื่อว่าทั้งสองจะบรรลุถึงวัตถุประสงค์ทางศีลธรรมทั้งสองด้าน นั่นคือ การพัฒนาศักยภาพซึ่งอยู่ในตัวของพวกเขาที่พระผู้เป็นเจ้าประทานมาให้ และการมีส่วนร่วมในการสร้างอารยธรรมที่ก้าวหน้าสืบไป ความสัมพันธ์ที่ทั้งคู่สร้างขึ้นซึ่งเริ่มต้นด้วยพิธีสมรสของพวกเขาจะส่งผลอย่างสืบเนื่องตลอดไปทุกหนทุกแห่งต่อการสร้างสายสัมพันธ์ใหม่ ๆ อีกมากมายนับไม่ถ้วนในหมู่ผู้คน สายสัมพันธ์ที่สามารถเปลี่ยนโฉมหน้าชีวิตของผู้คนและชุมชนทั้งหลายได้อย่างสร้างสรรค์

7

มุมมองของศาสนาบาไฮเกี่ยวกับการสมรสนั้น ก้าวข้ามการแบ่งขั้วทัศนคติที่แพร่หลายอยู่ในสังคมระหว่างแนวคิดแบบเสรีไร้ขอบเขตและแนวคิดแบบถดถอยล้าสมัย ในชีวิตสมรสบาไฮ ความรัก ความเสมอภาค ความใกล้ชิด ความซื่อสัตย์ ความสัมพันธ์ทางเพศ การให้กำเนิดและการเลี้ยงดูบุตร ล้วนผสานเข้าด้วยกัน และความเชื่อมโยงระหว่างองค์ประกอบเหล่านี้ได้รับการเสริมสร้างให้แข็งแกร่งขึ้น ก่อให้เกิดปราการอันมั่นคงที่ปกป้องความผาสุกของตัวบุคคลและสังคม แนวปฏิบัติทางสังคมแบบเสรีไร้ขอบเขตบั่นทอนชีวิตสมรสและครอบครัว โดยการแยกองค์ประกอบที่จำเป็นยิ่งต่อความเจริญรุ่งเรืองของมนุษย์ดังกล่าวออกจากกัน ในขณะที่แนวปฏิบัติทางสังคมแบบถดถอยล้าสมัยจะเน้นย้ำ หรือบิดเบือนองค์ประกอบใดองค์ประกอบหนึ่งเพื่อกดขี่สมาชิกในครอบครัว การยึดมั่นปฏิบัติตามหลักธรรมคำสอนของพระบาฮาอุลลาห์จะช่วยแก้ไขปัญหาเหล่านี้ได้ เรายังต้องเรียนรู้อีกมากมาย ท่ามกลางวัฒนธรรมอันหลากหลายทั่วโลก ถึงนัยสำคัญของทุก ๆ องค์ประกอบของชีวิตสมรสบาไฮตามที่บัญญัติไว้ในพระธรรมคำสอนของศาสนา ยกตัวอย่างเช่น สิ่งสำคัญต่อการพัฒนารูปแบบใหม่ของชีวิตสมรส ก็คือหลักความเสมอภาคระหว่างสตรีและบุรุษ เมื่อหลักการนี้ถูกนำมาประยุกต์ใช้กับภรรยาและสามีในชีวิตสมรส ความสัมพันธ์ของพวกเขาจะแข็งแกร่งและงอกงาม และลูกหญิงชายของพวกเขาจะเติบโตขึ้นมาด้วยความเข้าใจใหม่เกี่ยวกับความเสมอภาค และได้เห็นการปฏิบัติจริง ผลที่ตามมาของหลักการนี้จะค่อย ๆ ขยายไปสู่คนรุ่นต่อ ๆ ไปในอนาคตและหนุนนำความก้าวหน้าของสตรี จนกระทั่งความคาดหวังของพระอับดุลบาฮาที่ว่า สตรีจะ “มีส่วนร่วมอย่างเต็มที่และเท่าเทียมในกิจการต่าง ๆ ของโลก” เป็นจริงขึ้นมาอย่างสมบูรณ์

8

การสมรสเป็นการสร้างครอบครัว สัมพันธภาพอันดีทั้งหลายที่โยงใยสมาชิกในครอบครัวบาไฮไว้นั้น ตั้งอยู่บนพื้นฐานของความยุติธรรมและการพึ่งพาตอบแทนซึ่งกันและกัน สมาชิกแต่ละคนจะต้องได้รับสิทธิอันสมควร และจะต้องทำหน้าที่ที่อยู่ในความรับผิดชอบของตนให้ครบถ้วน พระอับดุลบาฮาทรงอธิบายว่า “ตามคำสอนของพระบาฮาอุลลาห์ ครอบครัวซึ่งเป็นสถาบันพื้นฐานของมนุษย์จะต้องได้รับการอบรมสั่งสอนตามกฎเกณฑ์ศีลธรรม ทุกคนต้องคำนึงถึงบูรณภาพแห่งสายสัมพันธ์ของครอบครัวอยู่เสมอ และสิทธิของสมาชิกแต่ละคนในครอบครัวจะต้องไม่ถูกละเมิด” สายสัมพันธ์ที่เหมาะที่ควรของสมาชิกในครอบครัวดังที่ว่านี้จำต้องได้รับการปลูกฝังขึ้นมาอย่างตั้งใจ

9

ในครอบครัวบาไฮ สามีภรรยาคือหุ้นส่วนชีวิตที่แท้จริง ไม่มีใครอยู่ภายใต้ใคร พวกเขาร่วมฝ่าฟันมรสุมชีวิตไปด้วยกัน ไม่ว่าจะเป็นความท้าทายทางจิตวิญญาณ ทางวัตถุหรือทางสังคมโดยใช้การสวดมนต์ การศึกษาหาความรู้ การปรึกษาหารือ และการสะท้อนไตร่ตรองดูการกระทำของตน ลองพิจารณาดูตัวอย่างการตัดสินใจเรื่องการอบรมศึกษาของบุตร คำสอนของบาไฮรับรองว่า มารดาคือผู้ให้การอบรมศึกษาคนแรกของบุตรและยกย่องเอกสิทธิ์ของเธอในเรื่องนี้ ดังที่พระอับดุลบาฮาทรงตั้งข้อสังเกตไว้ว่า “แท้จริงแล้ว มารดาคือผู้กำหนดความสุข ความสำเร็จความเจริญในอนาคต กิริยามารยาท การเรียนรู้และการใช้วิจารณญาณ ความรู้ความเข้าใจและความศรัทธาเชื่อมั่นของบุตร” อย่างไรก็ตาม บิดาก็มีหน้าที่รับผิดชอบต่อการศึกษาและการอบรมเลี้ยงดูบุตรเช่นเดียวกัน และไม่สามารถละเลยหน้าที่อันสำคัญยิ่งนี้และปล่อยให้เป็นภาระของมารดาเพียงฝ่ายเดียว และขณะที่บิดาสนับสนุนมารดาในบทบาทหน้าที่ของเธอและรับประกันว่าเธอจะไม่สูญเสียประโยชน์ที่พึงได้รับจากการทำหน้าที่นี้ บิดาจึงมีหน้าที่หลักในการเลี้ยงดูครอบครัว แต่ทั้งนี้ไม่ได้หมายความว่าบทบาทหน้าที่ของทั้งสองฝ่ายถูกกำหนดไว้อย่างตายตัว ไม่สามารถเปลี่ยนแปลงได้ ทั้งคู่นำความเข้าใจในหลักธรรมคำสอนมาช่วยกำหนดหนทางที่ดีที่สุดที่จะจัดการเรื่องต่าง ๆ ของครอบครัวตามแต่สถานการณ์ส่วนตัวและสถานการณ์ทางสังคมที่แตกต่างกันออกไป แต่ละช่วงของชีวิตสมรสย่อมมีความท้าทายและโอกาสต่าง ๆ เฉพาะของช่วงชีวิตนั้น ที่สามีภรรยาจะต้องเพียรพยายามที่จะจัดการดูแลอย่างร่วมมือร่วมใจกันและอย่างมีประสิทธิภาพ ขณะเดียวกันจะต้องใส่ใจอย่างยิ่งกับความก้าวหน้าทางจิตวิญญาณ ทางสติปัญญา และหน้าที่การงานของทั้งคู่

10

ในสภาวะแวดล้อมของครอบครัวที่เกื้อหนุนกัน บิดามารดาจะเอาใจใส่คอยชี้แนะให้เด็ก ๆ เรียนรู้ที่จะใช้ชีวิตที่มีคุณค่าและมีเป้าหมายโดยเปี่ยมไปด้วยความศรัทธา ความดีงาม และการ รับใช้ผู้อื่น ต่อเรื่องนี้ ด้วยการปฏิบัติตนเป็นตัวอย่างและด้วยแบบแผนการดำเนินชีวิตประจำวันและการมีปฏิสัมพันธ์ทั้งหลาย รวมไปถึงบทสนทนาอีกนับครั้งไม่ถ้วน บิดามารดาทำหน้าที่ปลูกฝังคุณสมบัติ แนวทางความคิด อุปนิสัยและขีดความสามารถที่เพิ่มความซับซ้อมมากขึ้นเรื่อย ๆ ให้กับบุตรด้วยความรักใคร่เอ็นดู และคอยปรับเปลี่ยนวิธีและแนวทางการอบรมไปตามพัฒนาการของเด็กตั้งแต่ช่วงวัยทารกจนมีวุฒิภาวะ ตั้งแต่ปฐมวัย เด็ก ๆ เรียนรู้ที่จะหันไปหาพระผู้เป็นเจ้าและรักพระองค์ สวดมนต์ภาวนาและท่องจำพระวจนะของพระผู้เป็นเจ้าเป็นประจำทุกวัน พิจารณาว่าตนเป็นดวงวิญญาณประเสริฐที่กำลังเพียรพยายามพัฒนาคุณธรรมทั้งหลาย คิดถึงผู้อื่นก่อนตนเอง และแสดงคุณธรรมเหล่านี้ในการปฏิสัมพันธ์กับผู้อื่นอย่างมีน้ำใจและเป็นมิตร เมื่อพวกเขาพัฒนาต่อไป พวกเขาเรียนรู้ที่จะเผชิญกับความยากลำบาก ฝึกฝนวินัยและความรับผิดชอบ ไม่คำนึงถึงความต้องการส่วนตน และใฝ่หาความรู้ทางศิลปะและวิทยาศาสตร์ และเมื่อพวกเขาก้าวออกไปสู่โลกกว้างด้วยตัวของเขาเอง พวกเขาเรียนรู้ที่จะฝึกฝนทัศนคติของการรับใช้ เผยแผ่และประยุกต์ใช้พระธรรมคำสอน คลี่คลายความขัดแย้งต่าง ๆ และเข้าร่วมในการปรึกษาหารือ ยึดมั่นในพระปฏิญญาอย่างเหนียวแน่น ทำงานเพื่อโลกที่ดีขึ้น และใฝ่ใจกับสิ่งที่จะนำพาพวกเขาไปสู่เกียรติอันไม่รู้สิ้น ธรรมลิขิตบาไฮถือเป็นคลังแห่งปัญญาความรู้อันลึกซึ้งที่ไม่รู้จบที่บิดามารดาสามารถนำไปใช้ปลูกฝังสิ่งเหล่านี้ รวมไปถึงทัศนคติ ทักษะ และความสามารถอันสำคัญยิ่งอื่น ๆ อีกมากมาย และยังมีสถาบันฝึกอบรมที่คอยให้การสนับสนุนที่จำเป็นแก่ครอบครัวด้วยการเพิ่มพูนความเข้าใจ และขีดความสามารถของสมาชิกทุกคนในครอบครัว นอกจากนี้ยังอาจมีทรัพยากรอื่น ๆ ที่ช่วยเหลือด้านการศึกษาของเยาวชนทั้งด้านวัตถุ ด้านสังคม และด้านจิตวิญญาณ เป็นต้นว่า โรงเรียน ชีวิตในชุมชน โครงการอาสารับใช้ และอื่น ๆ ที่เป็นประโยชน์สำหรับครอบครัว อย่างไรก็ตาม ความรับผิดชอบสูงสุดในการรับประกันว่าเด็ก ๆ ได้รับการศึกษาอบรมอย่างเหมาะสมและครบถ้วนนั้นอยู่กับบิดามารดา

11

เมื่อเวลาผ่านไป ความสัมพันธ์ระหว่างสมาชิกในครอบครัววิวัฒนาการต่อไป และมี รูปแบบที่ต่างไปจากเดิม สายใยแห่งความรักและความสามัคคีที่ได้รับการปลูกฝังขึ้นมาอย่างทะนุถนอมระหว่างพี่น้องจะเป็นแรงสนับสนุนและกำลังใจแก่กันไปตลอดชีวิต และทำหน้าที่เป็นปราการปกป้องพวกเขาจากความอิจฉาริษยาและความขัดแย้งแม้เพียงเรื่องหยุมหยิมเล็ก ๆ น้อย ๆ ที่อาจเกิดขึ้นในชีวิตของครอบครัว แน่นอนว่า สิทธิและหน้าที่รับผิดชอบของลูกที่โตเป็นผู้ใหญ่ย่อมแตกต่างจากเมื่อตอนที่เขายังเป็นเด็ก พ่อแม่จะต้องใส่ใจอย่างยิ่งต่อการเปลี่ยนแปลงที่ว่านี้เมื่อพวกเขาเตรียมให้ลูกพร้อมก้าวเข้าสู่วุฒิภาวะ โดยสอนให้เด็กรุ่นต่อไปรู้จักคิดและตัดสินใจด้วยตนเอง และมีความรับผิดชอบเมื่อพวกเขาเติบโตขึ้น คนหนุ่มสาวยังคงให้ความเคารพและให้เกียรติพ่อแม่ของพวกเขาเสมอ แต่เมื่อเขาเติบโตเป็นผู้ใหญ่ พวกเขาต้องรับผิดชอบต่อชีวิตและการตัดสินใจต่าง ๆ ของเขาเอง และเมื่อวันเวลาผ่านไป ภาระหน้าที่ก็เปลี่ยนไปเช่นกัน แล้วแต่สถานการณ์ ลูกอาจต้องเข้ามาทำหน้าที่ช่วยเหลือพ่อแม่ของเขามากยิ่งขึ้นเมื่อท่านสูงวัย

12

สายสัมพันธ์ของครอบครัวเดี่ยวที่ประกอบด้วยพ่อแม่ลูก เป็นรากฐานของสายสัมพันธ์ที่ขยายต่อออกไป โดยเริ่มที่ครอบครัวใหญ่หรือครอบครัวขยาย ปู่ ย่า ตา ยาย ลุง ป้า น้า อาและลูกพี่ลูกน้องต่างดูแลเกื้อกูลกันเพื่อบรรลุวัตถุประสงค์และหน้าที่ของครอบครัว คุณสมบัติของความสัมพันธ์แบบครอบครัวใหญ่นี้ ขยายไปถึงทั้งเพื่อนบาไฮและเพื่อนคนอื่น ๆ ผู้ที่เข้ามาช่วยเหลือดูแลครอบครัวในรูปแบบต่าง ๆ ในเครือข่ายสังคมอันใกล้ชิดกันซึ่งหล่อหลอมขึ้นมาภายในชุมชนที่มีชีวิตชีวานั้น ผู้อาวุโสคอยช่วยเพิ่มพูนความรู้ความเข้าใจ ให้คำแนะนำที่สุขุมชาญฉลาดและทำตัวเป็นแบบอย่างที่น่ายกย่องชื่นชม สมาชิกคนอื่น ๆ ก้าวเข้ามาสวมบทบาทลุงและป้าด้านจิตวิญญาณที่คอยมอบความรักและความห่วงใยในความก้าวหน้าของคนหนุ่มสาว และให้การสนับสนุนที่เสริมต่อน้ำพักน้ำแรงและความมุ่งมั่นอันสูงส่งของผู้ที่เป็นพ่อแม่ ส่วนเยาวชนทำหน้าที่เป็นเหมือนพี่สาวและพี่ชายที่คอยช่วยเหลือและสร้างแรงบันดาลใจให้กับน้อง ๆ ในลักษณะต่าง ๆ ด้วยวิธีการข้างต้น ความรู้สึกเป็นหนึ่งเดียวกัน ความรู้ซึ้งในความรัก ความเอาใจใส่ ความไว้วางใจ และความสมัครสมานที่ได้รับการปลูกฝังตั้งแต่แรกเริ่มในครอบครัวก็เริ่มที่จะได้รับการถักทอเข้าเป็นอาภรณ์แห่งสายสัมพันธ์ในชุมชน

13

การใส่ใจในเรื่องการเงินนับเป็นอีกเรื่องหนึ่งที่จำเป็นอย่างยิ่งต่อชีวิตครอบครัวที่มีดุลยภาพและเจริญรุ่งเรือง และต่อการเข้ามีส่วนร่วมของครอบครัวในชุมชนที่กำลังขยายตัวเติบโต การปรึกษาหารือระหว่างสามีกับภรรยาและการปรึกษาหารือกับลูก ๆ ตามแต่ความเหมาะสมนั้นจะช่วยตัดสินว่า ภาระหน้าที่ทางการเงินควรจะต้องสมดุลกับภาระและหน้าที่อื่น ๆ อีกมากมายของครอบครัวอย่างไร การบริหารจัดการเงินภายในครอบครัวอย่างชาญฉลาดและรอบคอบนั้น จะต้องคำนึงถึงปัจจัยหลายประการ เป็นต้นว่า การหา การใช้ และการอดออมเงิน การรักษามาตรฐานการศึกษาและความเป็นอยู่ที่ดีของลูก การจัดสรรเงินบริจาคให้กับกองทุนต่าง ๆ ของศาสนา หรือการสนับสนุนกิจกรรมต่าง ๆ ของชุมชน และการปฏิบัติหน้าที่ในการถวายฮูคุคูลลาห์ ในการตอบคำถามเหล่านี้และคำถามอื่น ๆ ครอบครัวคือพื้นที่การเรียนรู้จากการปฏิบัติจริงถึงเรื่องความเอื้อเฟื้อเผื่อแผ่ ความรับผิดชอบ การแยกแยะระหว่างสิ่งจำเป็นและสิ่งที่ต้องการ และการบริหารจัดการทรัพย์สินทางวัตถุ

\*

14

ชีวิตครอบครัวบาไฮเปิดเวทีการมีปฏิสัมพันธ์ที่มีพลวัตกับสังคมที่ขยายกว้างขึ้น ปฏิสัมพันธ์นี้เจริญงอกงามเมื่อสมาชิกในครอบครัวมุ่งแสดงหลักธรรมคำสอนพื้นฐานของศาสนาบาไฮในชีวิตของพวกเขา ตัวอย่างเช่น การนำหลักคำสอนเกี่ยวกับความเสมอภาคของบุรุษและสตรีที่กล่าวถึงก่อนหน้านี้มาปฏิบัติใช้ สร้างให้เกิดสายสัมพันธ์ที่โดดเด่นพิเศษระหว่างสามีและภรรยา ระหว่างลูก ๆ และในทั้งครอบครัว ซึ่งเป็นการเตรียมสมาชิกในครอบครัวให้พร้อมร่วมมีปฏิสัมพันธ์ในสังคมในลักษณะที่จะช่วยให้ศักยภาพของทุกคนปรากฏออกมา ในทำนองเดียวกัน การยึดมั่นในหลักคำสอนเรื่องความเป็นหนึ่งเดียวกันของมนุษย์ชาตินั้น เรียกร้องให้เด็ก ๆ ต้องมีประสบการณ์ที่ช่วยปกป้องพวกเขาจากอคติทุกรูปแบบ และช่วยเพิ่มความชื่นชมยินดีในความหลากหลายของมนุษยชาติ ซึ่งจะส่งผลให้พวกเขามีความสามารถที่จะสร้างสายสัมพันธ์แห่งความสามัคคีและความเป็นหนึ่งเดียวกันบนโลกที่เต็มไปด้วยการแบ่งแยกนี้ ยิ่งไปกว่านั้น การเสริมสร้างขีดความสามารถของเด็ก ๆ ในการค้นหาความจริง ในการตระหนักถึงความกลมเกลียวกันระหว่างวิทยาศาสตร์และศาสนา ในการแก้ไขความขัดแย้งทางความคิดและการตัดสินใจผ่านการปรึกษาหารือและการร่วมมือแทนการโต้แย้งและการแข่งขันนั้น ล้วนสร้างศักยภาพของสมาชิกในครอบครัวให้กลายเป็นผู้มีบทบาทสำคัญในกระบวนการปฏิรูปเปลี่ยนแปลงสังคมได้อย่างมีประสิทธิภาพ และการพัฒนาคุณธรรมต่าง ๆ เป็นต้นว่า ความยุติธรรมและความเห็นอกเห็นใจในหมู่สมาชิกครอบครัว ยังช่วยเตรียมความพร้อมให้กับเด็ก ๆ ในการสร้างความสัมพันธ์อันดีและมีสมดุลกับผู้อื่นในสังคม ดังนั้นแล้ว ความพยายามที่จะนำพระธรรมคำสอนมาใช้ในครอบครัวไม่เพียงแต่จะสร้างวิสัยทัศน์ที่ขยายออกไปเหนือครอบครัวเท่านั้น แต่ยังช่วยยกระดับความสำนึกถึงสภาพแวดล้อมและความจำเป็นของผู้คนบนโลกนี้อีกด้วย

15

การปลูกฝังรูปแบบใหม่ของชีวิตครอบครัวยังช่วยต้านทานกระแสของการล่มสลายทางสังคมซึ่งเป็นคุณลักษณะที่ควบคู่มากับยุคแห่งการเปลี่ยนผ่าน กระแสที่กำลังรุมเร้าสังคมเหล่านี้ มีผลกระทบอย่างมากต่อครอบครัว โดยบั่นทอนสายสัมพันธ์ในครอบครัวให้ขาดสะบั้น และสร้างความทุกข์ใจแก่สมาชิกในครอบครัวโดยเฉพาะอย่างยิ่งเด็ก ๆ กระแสเหล่านี้อาจทำให้สมาชิกในครอบครัวต้องเผชิญกับโรคร้ายทางสังคมที่สาหัสที่สุด เช่น การขาดความรักและการดูแลเอาใจใส่ การละเลยชีวิตทางจิตวิญญาณ การลดคุณค่าความเป็นมนุษย์ ความยากจน ความรู้สึกไม่มั่นคงปลอดภัยและความรุนแรง บุคคลอาจถูกยั่วยวนให้ยอมจำนนต่อชีวิตที่เต็มไปด้วยสิ่งล่อใจทางวัตถุ หรือสิ่งที่ตอบสนองความพึงพอใจส่วนตัว จนกลายเป็นแค่วัตถุที่ถูกชักจูงโดยผู้ที่มุ่งครอบงำสังคมให้เป็นไปตามการออกแบบของพวกเขา อุดมการณ์และอัตลักษณ์ต่าง ๆ ที่ขัดแย้งกันซึ่งไม่สอดคล้องกับอุดมคติของความเป็นอันหนึ่งอันเดียวกันของมนุษยชาติและโลกที่สงบสุข กำลังแข่งขันแย่งชิงความภักดีของมวลชน และช่วงชิงความเป็นใหญ่ บางกลุ่มที่เคลื่อนไหวในลักษณะที่ว่านี้ปลูกฝังเมล็ดพันธุ์แห่งอคติและลัทธิความเชื่อที่บ้าคลั่ง ซึ่งในที่สุดนำไปสู่ความหมางเมิน ความขัดแย้ง และการทะเลาะวิวาทกันในหมู่ประชาชนทั่วโลก บางกลุ่มอาจดูเหมือนมีอุดมการณ์ที่สอดคล้องกับบางแง่มุมของพระธรรมคำสอนของศาสนา แต่กลับค่อย ๆ ชักนำเพื่อน ๆ ออกจากหนทางอันเที่ยงตรงของพระบาฮาอุลลาห์อย่างแยบยล กระแสทั้งหลายที่เกี่ยวข้องกับกระบวนการล่มสลายส่งผลกระทบต่อประชากรกลุ่มต่าง ๆ อย่างแตกต่างกันไป ครอบครัวและชุมชนโดยรวมจำเป็นจะต้องเรียนรู้ที่จะสำรวจพิจารณาสภาพการณ์ที่เป็นอยู่ เข้าใจถึงธรรมชาติและผลกระทบของกระแสเหล่านี้ และสร้างมาตรการป้องกันและเยียวยา เพื่อรับมือกับพายุที่โหมกระหน่ำในยุคที่เต็มไปด้วยภัยอันตรายนี้ด้วยความมั่นใจอย่างเต็มเปี่ยมในความเกื้อหนุนแห่งสวรรค์"

16

ความสัมพันธ์อันใกล้ชิดระหว่างสมาชิกในครอบครัว และความปรารถนาอย่างแรงกล้าของพวกเขาที่จะรับใช้ผู้อื่น เปิดพื้นที่ทางสังคมที่มีความพิเศษเฉพาะตัว ซึ่งก็คือบ้านของชาวบาไฮนั่นเอง บ้านบาไฮที่เปี่ยมด้วยชีวิตชีวาเป็นองค์ประกอบที่ไม่มีสิ่งใดมาแทนได้ในกระบวนการสร้างชุมชนในระดับรากหญ้า ภายในบ้านที่อบอวลไปด้วยความรักนี้ สมาชิกในครอบครัวจะคอยสนับสนุนให้แต่ละคนในบ้านได้เป็นผู้มีบทบาทในแผนงานสวรรค์ที่มีความสามารถและความมั่นใจ และพวกเขายังต้อนรับและสนับสนุนผู้อื่นให้เข้ามีส่วนร่วมในการปฏิรูปเปลี่ยนแปลงสังคม ในบ้านบาไฮการต้อนรับที่อบอุ่นจะผสมผสานเข้ากันกับการปลุกชีวิตทางจิตวิญญาณและการพัฒนาทางภูมิปัญญา ด้วยกิจกรรมต่าง ๆ ที่แต่ละครอบครัวบาไฮสามารถจัดขึ้นในบ้านของพวกเขา บ้านบาไฮแสดงถึงรูปแบบชีวิตที่สามารถเป็นแบบอย่างแก่ทุกคนที่มุ่งหวังจะต่อต้านกระแสแห่งความแตกแยกที่ก่อให้เกิดความไม่พอใจ ความขัดแย้งและความเห็นแก่ตัว และสานสร้างสายสัมพันธ์ของความไว้วางใจ ความร่วมมือ และการกระทำที่สร้างสรรค์ ซึ่งเป็นรากฐานที่ขาดไม่ได้ของชุมชนที่มีสุขภาวะที่ดี แท้จริงแล้ว ในกลุ่มชุมชนต่าง ๆ ทั่วโลก กลุ่มครอบครัวบาไฮจำนวนมากได้เปิดบ้านของพวกเขาและทำงานร่วมกัน เพื่อเสริมสร้างกิจกรรมในท้องถิ่นให้เป็นปึกแผ่นและขยายขอบข่ายและผลลัพธ์ของกิจกรรมเหล่านี้ออกไปให้กว้างไกลยิ่งขึ้น

17

แนวคิดเรื่องการดำเนินชีวิตการรับใช้ที่สอดคล้องลงตัวนั้น มีความสำคัญต่อชีวิตครอบครัวและต่อชีวิตของบุคคล ความต้องการและโอกาสต่าง ๆ ที่ซับซ้อนที่ครอบครัวเผชิญอยู่เปลี่ยนแปลงไปอย่างต่อเนื่องตลอดเวลา โดยทั่วไปแล้ว การก้าวหน้าเติบโตไปด้วยกันบนเส้นทางการรับใช้ช่วยเสริมสร้างความแข็งแกร่งให้กับครอบครัว และช่วยให้ครอบครัวสามารถขานรับหน้าที่ความรับผิดชอบต่าง ๆ ตลอดทุกช่วงชีวิตของสมาชิกครอบครัวได้อย่างมีประสิทธิภาพ บางครั้ง เมื่อโอกาสของการรับใช้ที่ท้าทายยิ่งขึ้นเปิดตัวขึ้นมา ไม่ว่าจะเป็นโอกาสของสมาชิกคนใดคนหนึ่งหรือโอกาสของทั้งครอบครัวก็ตาม สายสัมพันธ์แห่งความเกื้อหนุนกันในครอบครัวบาไฮที่เปี่ยมศรัทธา สามารถช่วยให้การขานรับอย่างเต็มใจต่อภาระที่ต้องเสียสละเป็นอย่างยิ่งนั้นเป็นจริงขึ้นได้ ในเวลาเช่นนั้น สิ่งสำคัญคือการตระหนักถึงธรรมชาติที่แท้จริงของการเสียสละ ซึ่งพระอับดุลบาฮาได้ทรงอธิบายไว้ว่า เป็นการละทิ้งความอาวรณ์ทางโลกเพื่อบรรลุถึงพระประสงค์ของพระผู้เป็นเจ้า การเสียสละช่วยให้เราสามารถอุทิศตนรับใช้ได้มากยิ่งขึ้น หากแต่มิใช่เป็นการละทิ้งไม่ใส่ใจต่อครอบครัว

\*

18

เมื่อเราสำรวจดูความก้าวหน้าของแผนงานเก้าปีนั้น เรารู้สึกประทับใจและชื่นชมเป็นอย่างยิ่งต่อแรงกายแรงใจที่เพื่อน ๆ ทุ่มเทให้ ท่ามกลางสภาพแวดล้อมที่หลากหลายทั่วโลก เราได้เห็นถึงความเพียรพยายามอย่างเสียสละในรูปแบบต่าง ๆ ซึ่งเป็นผลมาจากการร่วมมือของบุคคล ชุมชน และสถาบันทั้งหลาย เมื่อเพื่อน ๆ ชักชวนประชาชนที่กระตือรือร้นให้เข้ามาร่วมในกระบวนการสร้างชุมชน ริเริ่มโครงการต่าง ๆ เพื่อส่งเสริมการศึกษาและการพัฒนาสังคมที่ดีขึ้น ขยายงานเผยแผ่ศาสนาไปยังพื้นที่ใหม่ ๆ และผสานภาระหน้าที่ต่าง ๆ ให้เข้าเป็นชีวิตการรับใช้ที่สอดคล้องลงตัว และแม้จะเผชิญกับข้อจำกัดทั้งหลายที่มาจากการกดขี่และความปั่นป่วนโกลาหลของโลกที่สับสนวุ่นวายนี้ แต่เพื่อน ๆ ยังคงยืนหยัดในเป้าหมายอันสูงส่งของพวกเขา จิตวิญญาณนับไม่ถ้วนทั่วโลกกำลังเพียรพยายามตามแต่สถานการณ์และขีดความสามารถของพวกเขาที่จะปลดปล่อยพลังแห่งการสร้างสังคมของศาสนาบาไฮให้ปรากฏออกมาในระดับที่เพิ่มขึ้นอย่างต่อเนื่อง ในการบรรลุเป้าหมายที่ว่านี้ บทบาทที่ครอบครัวบาไฮจะเข้ามาแสดงนั้นจะทวีความสำคัญขึ้น และมีผลอย่างมากในหลายปีและหลายทศวรรษข้างหน้า เพื่อน ๆ ทุกคนล้วนมีส่วนร่วมอันสำคัญยิ่งในการส่งเสริมให้องค์ประกอบพื้นฐานของชีวิตบาไฮแข็งแกร่งขึ้น

19

พระอับดุลบาฮาทรงกล่าวไว้ว่า “บ้านของข้าพเจ้าคือบ้านแห่งสันติสุข บ้านของข้าพเจ้าคือบ้านแห่งความเบิกบานและความสุขใจ บ้านของข้าพเจ้าคือบ้านที่เปี่ยมด้วยเสียงหัวเราะและความยินดีปรีดา ผู้ใดก็ตามที่ก้าวผ่านประตูเข้ามาในบ้านหลังนี้ จะต้องกลับออกไปด้วยหัวใจที่เปี่ยมสุข นี่คือบ้านแห่งแสงสว่าง ผู้ใดก็ตามที่ก้าวเข้ามาในบ้านนี้ จะต้องอิ่มเอมสว่างไสว” เพื่อนที่รักทั้งหลาย ขออำนวยพรให้ครอบครัวและบ้านของท่านเป็นที่พักพิงหัวใจและเสาหลักอันมั่นคงในการค้ำจุนมนุษย์ชาติยิ่งขึ้นไป

[ ลงนาม ] สภายุติธรรมแห่งสากล